Document ID: 32013R0357

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 357/2013 ΤΗΣ ΕΠΙΤΡΟΠΉΣ
της 18ης Απριλίου 2013
για την τροποποίηση του κανονισμού (ΕΚ) αριθ. 903/2009 και του εκτελεστικού κανονισμού (ΕΕ) αριθ. 373/2011 όσον αφορά την ελάχιστη περιεκτικότητα ενός παρασκευάσματος Clostridium butyricum (FERM BP-2789) ως πρόσθετης ύλης ζωοτροφών για τα κοτόπουλα προς πάχυνση και τα μικρά είδη πτηνών (εκτός από τα πτηνά που βρίσκονται σε περίοδο ωοτοκίας) (κάτοχος της άδειας Miyarisan Pharmaceutical Co. Ltd., εκπροσωπούμενος από την Miyarisan Pharmaceutical Europe S.L.U.)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Η χρήση ενός παρασκευάσματος Clostridium butyricum (FERM BP-2789), που ανήκει στην κατηγορία πρόσθετων υλών των «ζωοτεχνικών πρόσθετων υλών», εγκρίθηκε για δέκα έτη ως πρόσθετη ύλη ζωοτροφών για χρήση στα κοτόπουλα προς πάχυνση με τον κανονισμό της Επιτροπής (ΕΚ) αριθ. 903/2009 (2) και τα μικρά είδη πτηνών (εκτός από τα πτηνά που βρίσκονται σε περίοδο ωοτοκίας) καθώς και τα απογαλακτισμένα χοιρίδια και τα μικρά είδη χοίρων (απογαλακτισμένα) με τον εκτελεστικό κανονισμό (ΕΚ) αριθ. 373/2011 της Επιτροπής (3).
(2)
Σύμφωνα με το άρθρο 13 παράγραφος 3 του κανονισμού (ΕΚ) αριθ. 1831/2003, ο κάτοχος της άδειας πρότεινε να αλλάξουν οι όροι της άδειας του εν λόγω παρασκευάσματος μειώνοντας την ελάχιστη περιεκτικότητά του από 5 × 108 CFU/kg σε 2,5 × 108 CFU/kg πλήρους ζωοτροφής όσον αφορά τη χρήση στα κοτόπουλα προς πάχυνση και τα μικρά είδη πτηνών (εκτός από τα πτηνά που βρίσκονται σε περίοδο ωοτοκίας). Η αίτηση συνοδευόταν από τα σχετικά δικαιολογητικά. Η Επιτροπή διαβίβασε την εν λόγω αίτηση στην Ευρωπαϊκή Αρχή για την Ασφάλεια των Τροφίμων (στο εξής «η Αρχή»).
(3)
Η Αρχή, στη γνωμοδότησή της της 11ης Δεκεμβρίου 2012 (4), καταλήγει στο συμπέρασμα ότι, σύμφωνα με τις νέες προτεινόμενες προϋποθέσεις χρήσης, το εν λόγω παρασκεύασμα δείχνει κάποια δυνατότητα βελτίωσης των επιδόσεων με τη ζητούμενη ελάχιστη δόση των 2,5 × 108 CFU/kg στα κοτόπουλα προς πάχυνση και τα μικρά είδη πτηνών (εκτός από τα πτηνά που βρίσκονται σε περίοδο ωοτοκίας). Η Αρχή θεωρεί ότι δεν υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση του εν λόγω παρασκευάσματος στην αγορά. Η Αρχή επαλήθευσε, επίσης, την έκθεση σχετικά με τη μέθοδο ανάλυσης της πρόσθετης ύλης ζωοτροφών, η οποία υποβλήθηκε από το εργαστήριο αναφοράς το οποίο συστάθηκε με τον κανονισμό (ΕΚ) αριθ. 1831/2003.
(4)
Πληρούνται οι όροι που προβλέπονται στο άρθρο 5 του κανονισμού (ΕΚ) αριθ. 1831/2003.
(5)
Ως εκ τούτου, ο κανονισμός (ΕΚ) αριθ. 903/2009 και ο εκτελεστικός κανονισμός (ΕΕ) αριθ. 373/2011 πρέπει να τροποποιηθούν αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα του κανονισμού (ΕΚ) αριθ. 903/2009, στη στήλη «Ελάχιστη περιεκτικότητα», τα στοιχεία «5 × 108 CFU» αντικαθίστανται από τα στοιχεία «2,5 × 108».
Άρθρο 2
Στο παράρτημα του εκτελεστικού κανονισμού (ΕΕ) αριθ. 373/2011, στη στήλη «Ελάχιστη περιεκτικότητα», για τα μικρά είδη πτηνών (εκτός από τα πτηνά που βρίσκονται σε περίοδο ωοτοκίας) τα στοιχεία «5 × 108 CFU» αντικαθίστανται από τα στοιχεία «2,5 × 108» και για τα απογαλακτισμένα χοιρίδια και τα μικρά είδη χοίρων (απογαλακτισμένα) τα στοιχεία «2,5 × 108 CFU» αντικαθίστανται από τα στοιχεία «2,5 × 108».
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Απριλίου 2013.

Labels: 17
20
0
3
6